«Mad Men» hadde 17 vinnersjanser - vant ingenting
«Mad Men», som var blant forhåndsfavorittene, vant nemlig ikke i noen av kategoriene serien og skuespillerne var nominert i. «American Horror» vant for beste kvinnelige birolle - en heder som gikk til Jessica Lange. Aldri før i Emmys 64 år lange historie har en serie med så mange vinnersjanser blitt snytt så til gangs som det «Mad Men» opplevde i natt, skriver ABS-CBNNews.com. I stedet var det dramaserien «Homeland» som kuppet showet - og slo «Mad Men» i en rekke kategorier, deriblant for beste dramaserie. «Mad Men», 60-tallsserien som i Norge har gått på Viasat 4 og nå sendes på VOX, vant i fjor prisen for beste dramaserie for fjerde året på rad. Hadde de vunnet samme pris i år, så ville det vært Emmy-rekord for nettopp denne kategorien. Sånn ble det altså ikke. I fjor var «Mad Men» nominert hele 19 ganger, men serien har til gode å vinne priser for skuespillprestasjoner - til tross for stjerner som Christina Hendricks, Joe Hamm og Elizabeth Moss på rollelisten.Denne gangen var «Mad Men»-stjernen Elizabeth Moss nominert for beste kvinnelige skuespiller i en dramaserie. Men hun måtte gå tomhendt hjem. Om den massive nedturen får konsekvenser for den videre satsingen på showet, gjenstår å se, men enkelte medier spekulerer: «Kanskje det er på tide for «Mad Men» å vike plass for ferskvare», skriver avisen Huffington Post. «Mad Men»-skaper Matt Weiner var på forhånd optimistisk og uttalte ydmykt til pressen at han var «sjokkert over å være på festen». - Det er jeg alltid. Men jeg er spent før kvelden og tror at vi har en reell sjanse. Weiner har så langt ikke uttalt seg offentlig etter skuffelsen. Hittil er fem sesonger av «Mad Men» sendt på TV, mens en sjette sesong er bekreftet.
Dramaseriene «Mad Men» og «American Horror Story» hadde 17 Emmy-nominasjoner hver. Bare én av dem vant priser.